KIRJALLINEN KYSYMYS E-2961/02 esittäjä(t): Giovanni Pittella (PSE) komissiolle. Italian apteekkijärjestelmä.



Virallinen lehti nro 110 E , 08/05/2003 s. 0135 - 0136



KIRJALLINEN KYSYMYS E-2961/02 esittäjä(t): Giovanni Pittella (PSE) komissiolle (22. lokakuuta 2002) Aihe: Italian apteekkijärjestelmä Italian apteekkijärjestelmälle ovat tyypillisiä seuraavat rakenteelliset ominaispiirteet: - ainoastaan apteekkarit saavat myydä lääkkeitä yleisölle, lääketyypistä riippumatta, - apteekkien määrää on rajoitettu asukkaiden määrän mukaan ja kunnassa sijaitsevien apteekkien välimatkan perusteella, - mahdollisuutta saada apteekkiluvat on rajoitettu. Viimeksi mainitussa tapauksessa etenkin apteekin perimisen osalta Italian lainsäädäntö suosii sitä, että apteekki siirtyy lähiomaiselle. Toisen polven sukulaiset suoraan alenevassa järjestyksessä voivat näin ollen pitää apteekkia suvussa siihen asti kun he täyttävät 30 vuotta tai kymmenen vuoden ajan, jos he aloittavat farmasian opinnot yliopistossa. Eikö komissio katso, edellä esitettyjen näkökohtien perusteella, että Italian lainsäädäntö on ristiriidassa EY:n perustamissopimuksen kanssa, koska Italian lainsäädännön perusteella yksittäisten yritysten, joiksi apteekkeja voi kutsua, on todellakin mahdollista saavuttaa monopoliasema ja käyttää tätä asemaa väärin, mistä on haittaa lääkkeiden käyttäjille ja kuluttajille. Eikö komission mielestä apteekin yksinoikeus käsikauppavalmisteiden myyntiin, joita voitaisiin myydä muiden jakelukanavien kautta, sekä apteekkien määrän rajoittaminen, jolla pyritään varmistamaan apteekkioikeuksien haltijalle tietty tulotaso, ole selkeä esimerkki kilpailumääräysten vääristymästä? Frederik Bolkesteinin komission puolesta antama vastaus (12. joulukuuta 2002) Komissio toteaa ensinnäkin, että arvoisan parlamentin jäsenen esittämät kysymykset johtuvat yleisluonteisista ongelmista, jotka koskevat useimpia jäsenvaltioita. Koska komissio on jo ilmaissut kantansa aiempaan kysymykseen, joka koski apteekkitoiminnan monopolistista sääntelyä Italiassa(1), se katsoo, että sellaiset kansalliset toimenpiteet kuin apteekkareille myönnetty käsikauppalääkkeiden yksinmyyntioikeus ja apteekkien perustamista säätelevät väestötiedot ja maantieteelliset seikat eivät riko EY:n perustamissopimuksen 43 artiklan mukaista sijoittautumisvapauden periaatetta, jos niitä sovelletaan ketään syrjimättä ja jos ne eivät ole suhteettomia tavoiteltuun päämäärään nähden. Lisäksi komissio katsoo, että tätä asiaa koskevan yhteisöjen tuomioistuimen oikeuskäytännön(2) mukaan myyntioikeuksien antaminen yksinomaan apteekkareille ei estä muista jäsenvaltioista peräisin olevien lääkkeiden pääsyä kansallisille markkinoille eikä siten ole ristiriidassa EY:n perustamissopimuksen 28 artiklan kanssa. Tämä koskee myös apteekkien määrän rajoittamista ja niiden alueellista jakautumista, ellei tällainen jakautuminen vaaranna lääkkeiden tyydyttävää tarjontaa kuluttajille, missä tapauksessa toimenpiteet saattavat olla ristiriidassa EY:n perustamissopimuksen 2830 artiklan kanssa. Komissio tarvitsee kuitenkin lisätietoja voidakseen tehdä kattavan analyysin kaikista asiaa koskevista säännöksistä ottaen huomioon erityisesti EY:n perustamissopimuksen 28, 43 ja 49 artiklan. Siksi se aikoo piakkoin pyytää Italian viranomaisilta tietoja, jotka koskevat nimenomaan parlamentin jäsenen esiin tuomia näkökohtia. Kilpailusääntöjen soveltamisesta voidaan todeta, että vaikka parlamentin jäsenen mainitsemat toimenpiteet näyttäisivät ensinäkemältä aiheuttavan epätervettä kilpailua, yhteisön kilpailusääntöjä ei sovelleta. EY:n perustamissopimuksen 81 artiklaa sovellettaisiin vain siinä tapauksessa, että parlamentin jäsenen mainitsemat toimenpiteet johtuisivat apteekkariliiton päätöksistä tai sopimuksista, mistä ei ole kyse tässä tapauksessa. Mitä tulee EY:n perustamissopimuksen 82 artiklaan, apteekkarien yhteinen määräävä markkina-asema olisi osoitettava. Koska heidän välillään ei kuitenkaan ole riittäviä rakenteellisia kytköksiä, apteekkareilla ei voida katsoa olevan EY:n perustamissopimuksen 82 artiklassa tarkoitettua yhteistä määräävää markkina-asemaa. Joka tapauksessa komissio on tietoinen parlamentin jäsenen esiin tuomasta tilanteesta ja seuraa sen kehittymistä. Komissio tarttuu erityisen valppaasti tapauksiin, joissa on kyse EY:n perustamissopimuksen 81 ja 82 artiklan rikkomisesta. (1) Katso komission vastaus parlamentin jäsen Ernesto Caccavalen kirjalliseen kysymykseen E-3247/98, EYVL L 320, 6.11.1999. (2) Päätös 29.6.1995.